**Center for Social- og Sundhedsområdets værdigrundlag**

**De fem værdier**

**Kvalitet**

Kvalitet handler om at levere en god service for borgeren. Vi leverer kvalitet, når vi har en høj **retssikkerhed**, lever op til **standarder** og procedurer,og er i stand til at **dokumentere**, at vi gør tingene rigtigt. Kvalitet er samtidig, at vi er **tilgængelige** for borgeren både gennem direkte kontakt og gennem hjemmesiden, hvor relevant information er tilgængelig for borgeren i en overskuelig form.

Kvalitet er også at udvise **ordentlighed** og **respekt** i alle aspekter af arbejdet overfor både kolleger og borgere. Kvaliteten sikres gennem løbende faglig og personlig **udvikling**. Vi tager ved lære af vores fejl, og arbejder på kontinuerligt at blive bedre. Udviklingen sikres gennem **samarbejde** og **vidensdeling**. Endelig sikres kvalitet ved, at der er sammenhæng mellem opgaver og ressourcer.

**Helhed**

Helhed handler om at have **overblik**, og om ikke kun at varetage sit eget snævre område, men at medtænke andre afdelinger i beslutninger, og dermed have blik for helheden. Dette gælder både i forhold til den enkelte enhed, afdelingen og kommunen som helhed. Heri ligger også, at vi tager **ansvar** for de sager vi modtager, og ikke blot sender dem videre, ligesom vi sørger for, at der sker en ordentlig overlevering af sager, både når det er mellem kolleger og mellem afdelinger.

Helhed opnås ved, at vi har **kendskab** til hinandens fagområder og kompetencer, og ved aktivt at benytte de faglige, personlige og erfaringsmæssige **forskelligheder**, der findes. Helhed handler også om at skabe **kontinuitet** i sagsbehandlingen, så man opnår et ensartet serviceniveau. Derudover handler helhed om at opnå og indgå i en **fælles kultur** med en fælles forståelse i Center for Social- og Sundhedsområdet.

**Professionalisme**

Professionalisme er at bestræbe sig på at forholde sig **objektivt** til de forskellige sager med henblik på at sikre en god sagsbehandling. Professionalisme er også at være i stand til at **rumme** den enkelte borger, og at kunne påtage sig **myndighedsrollen**. Endvidere er det vigtigt, at man er opmærksom på at skelne mellem arbejds- og privatliv. Professionalisme er at behandle hver enkelt sag konkret og individuelt. Endelig handler professionalisme om at udvise loyalitet i forhold til det system man er en del af, og dermed overfor både kolleger, ledere og det politiske system.

**Fleksibilitet**

Fleksibilitet er en værdi både i forhold til kolleger og i forholdet til borgeren. Fleksibilitet handler således om, at vi **hjælper** hinanden, når der er behov for det, ligesom vi udviser fleksibilitet i forhold til borgerne ved at være **rummelige** og sætte den enkelte i centrum.

Vi er **omstillingsparate**, og ser muligheder frem for begrænsninger, når der sker ændringer. Fleksibilitet er også at tage **ejerskab** over egne arbejdsopgaver, og at have indflydelse på tilrettelæggelsen og udførelsen af dem.

**Arbejdsglæde**

Arbejdsglæde er både forudsætningen for og udfaldet af, at vi lever op til de fire øvrige værdier. Arbejdsglæde skaber **engagement,** som er grundlaget for gode resultater, og samtidig skabes arbejdsglæde ved at noget lykkes, hvilket vil sige, at vi lever op til de øvrige værdier.

Vi opnår arbejdsglæde ved at vi er trygge ved og har tillid til ledelse og kolleger. At vi har en humoristisk omgangstone, og udviser omsorg og forståelse for hinanden. Alle er ansvarlige for deres eget **bidrag** til arbejdsglæde, men samtidig er det også vigtigt, at ledelsen har **fokus** på trivsel.